בס"ד, מנחם אב תשע"ח **דף מקורות לעיון ולהעמקה, הרב אודי שורץ**

זבחים דף צ"ב, פתיחה לסוגיות כיבוס דם חטאת

1. **רמב"ם מעשה הקרבנות, ח' א'-ד':** "חומר בחטאת הבהמה משאר קדשי קדשים, שדם חטאת הבהמה שניתז מן הכלי שקבל בו הדם קודם הזיה על הבגד טעון כיבוס במים בעזרה שנאמר ואשר יזה מדמה על הבגד אשר יזה עליה תכבס במקום קדוש ... חטאת שנפסלה אין דמה טעון כיבוס ... אין טעון כיבוס אלא מקום הדם בלבד, והוא שיהיה על כלי שראוי לקבל טומאה וראוי לכיבוס, אבל אם ניתז על כלי עץ או כלי מתכת אינו טעון כיבוס לפי שאינן ראויין לכיבוס אלא גורדן בלבד".

**א. המקור בתורה**

1. **ויקרא ו' כ':** "כֹּל אֲשֶׁר יִגַּע בִּבְשָׂרָהּ יִקְדָּשׁ וַאֲשֶׁר יִזֶּה מִדָּמָהּ עַל הַבֶּגֶד אֲשֶׁר יִזֶּה עָלֶיהָ תְּכַבֵּס בְּמָקוֹם קָדֹשׁ".
2. **רשב"ם שם:** "תכבס - שלא יהא נאסר בנותר שבשריפה".
3. **אבן עזרא, שם:** "ובעבור שהחטאת קדש צוה השם לכבס המקום שנפל מדמה על הבגד".
4. **רמב"ן שם:** "תכבס במקום קדוש - החמיר הכתוב בדם הנבלע בבגד לעשותו כאשר היה קודם הזיה שלא יצא חוץ לקלעים".
5. **רש"ר הירש שם:** "רעיון ההלכות האלה צריך להיות תלוי באופי החטאת; וביתר דיוק: הוא תלוי באותה תכונת החטאת, המתבטאת במתנות הדם של חטאת בהמה. כי הנה דם המיועד למתנה הגיע אל כלי הראוי לקבל טומאה ועצם העובדה הזו היא ניגוד גמור לאותה תכונת חטאת. משום כך יש לבטל את הרעיון המנוגד הזה על - ידי "כיבוס"; וכיבוס זה הוא פעולה חיובית של המקדש, החייבת להיעשות בתחום המקדש - במקום קדוש. עתה אם תפיסתנו איננה מוטעית, הרי זה ההבדל שבין דם חטאת בהמה המקובל בכלי שרת - לבין דם חטאת עוף ודם שאר קדשים: דם כל שאר הקרבנות ניתן למטה. הוא מסמל אפוא את הנפש, שעודנה בדרגה נמוכה ומרוחקת ועודנה טעונה פעילות של עלייה. בדרגה זו עדיין הנפש שואפת להשיג את ייעודה; ושום מציאות אנושית ממשית המיוצגת על ידי בגד או כלי כל שהוא איננה עומדת בסתירה לדרגה זו ... שונה הדבר בדם חטאת בהמה, הניתן למעלה על קרנות המזבח; ובייחוד שונה הדבר בדם הפנימיות, הניתן על קרנות מזבח הזהב - ולמעלה מדרגה זו - בדם הזייה על הפרוכת כנגד בין הבדין. דמים אלה מייצגים שלמות מוסרית, שיש לשמור עליה מכל משמר ... ורק כיבוס במקום קדוש יחזיר את הרעיון הגלום בו לטהרתו".
6. **נועם אלימלך, פרשת צו:** " כל אשר יגע בבשרה יקדש, רצה לומר אם יבא לו איזה המחשבה הנוגע אל הבשר דהיינו לתאוותו - יקדש, רצה לומר יראה להביא הדבר ההיא אל הקדושה. ואשר יזה מדמה על הבגד, רצה לומר אם יהיה נתפש בדבר קל, דהיינו בדבר חומריות וגשמיות הקל ולזה רומז מלת "יזה" - תכובס במקום קדוש, רצה לומר שיכבס הדבר ההיא בדברי קדושות ותפלות".

**ב. מצות הכיבוס**

1. **ספר המצוות לרמב"ם, שורש י"ב:** "השרש השנים עשר שאין ראוי למנות חלקי מלאכה מן המלאכות שבא הצווי בעשייתה כל חלק וחלק בפני עצמו ... והמשל בזה העולה. הנה אנחנו נצטוינו שתהיה מלאכת העולה כך והיא שישחטה ויפשיטה וינתחה ויזרוק דמה על תואר כך ויקריב חלבה ואחר כך ישרוף כל בשרה, עם שיעור כך מסולת בלולה בשמן ושיעור כך מיין והם הנסכים, ושיהיה עורה לכהן שיקריבנה. והמלאכה הזאת בכללה היא מצות עשה אחת והיא תורת העולה. כי כמו זאת המלאכה חייבה התורה שתיעשה כל עולה. וכמו כן היא מלאכת החטאת כלה, מזביחתה והפשטתה והקרבת מה שיקרב ממנה (ויקרא ד) ורחיצת הכלים שיזה מדמה עליהם ורחיצת הכלים שתבושל בהם או שבירתם, הכל היא תורת החטאת והיא מצוה אחת".
2. **הר"י פערלא, עשה קנ"ב:** "וראיתי להר"י בכר דוד ז"ל שכתב בטעם הרמב"ם שלא מנה עשה זו משום שמנה כל מעשה החטאת למצוה אחת. וכולן נגררין אחר וזאת תורת החטאת ... אבל רבינו הגאון ז"ל וגם רבינו שמעון הגדול ז"ל מנו באמת גם עשה זו, ובאמת לא ידענא מאי ענין זה למעשה החטאת שיחשב חלק מחלקי המצוה. דודאי זביחתה והפשטתה וכל פרטי דיני הקרבתה חלקי המצוה הם. אבל כל אשר יגע בבשרה יקדש להיות כמוה. וכן אשר יזה מדמה על הבגד תכבס במקום קדוש וגו' אינם ענין כלל למעשה החטאת המוטלת על הכהנים בעבודת החטאת והרצאתה, ולא שייכא בזה שום מצוה לכתחילה. אלא ענין אחר הם לגמרי שבא רק בדרך מקרה, ומוזהרים עליהם ישראלים ככהנים. ולא יתכן כלל לכוללם בכלל מצות מעשה החטאת ...
3. **מנחת חינוך, סוף מצוה קל"ח:** "והנה הכיבוס אף על פי שהוא בעזרה מכל מקום אינו עבודה וכשירה בזרים דלא מצינו בזה דוקא כהן א"כ כשרה בזרים ובכל הפסולים ואפשר אין מניחין חש"ו לכבס כיון שהוא מצוה ואפשר אין קפידא".
4. **מקדש דוד, ל"א ה':** "אמרינן בזבחים (צ"ה א) דדם חטאת ומראות נגעים צריכים ז' סמנים, ויש לעיין למאי הלכתא, בשלמא בכתם כל שלא העביר ז' סמנים עדיין אינו ראיה שהוא צבע ומטמא, וכן בנגעים כל שלא העביר ז' סמנים אין להחליט הבגד דאפשר אם יעבירו עליו ז' סמנים יעבור הנגע, אבל בדם חטאת כיון שידוע שהוא דם חטאת למה לי להעביר ז' סמנים כל שנתכבס הדם בפחות מז' סמנים מאי איכפת לן, ואם לא נתכבס הדם פשיטא דצריך לעשות כל מה דאפשר לכבסו. ע"כ נראה דבדם חטאת אינו תלוי להוציא הדם רק מצות כיבוס עליו, ואפילו יצא הדם בסם אחד צריך להעביר ז' סמנים, דמצות כיבוס על הבגד וכיבוס מקרי בהעברת ז' סמנים, ואם העביר עליו ז' סמנים ולא יצא הדם אינו זקוק עוד, אפילו אם הוא אפשר לו ע"י דברים אחרים, דקיים מצות כיבוס".